**Monitorimi i treguesve të perfomancës sipas objektivave të Strategjisë Kombëtare për Zhvillim dhe Integrim**

Në Strategjinë Kombëtare për Zhvillim dhe Integrim miratuar me Urdhrin e Kryeministrit nr. 394 datë 11.03.2008, janë përcaktuar tre objektivat kryesorë të Sistemit të Burgjeve dhe indikatorët përkatës, prej të cilëve kryhet një vlerësim dhe analizë e gjithë perfomancës së sistemit gjatë një viti. Kjo strategji hartohet në përputhje me Projekt Buxhetin Afatmesëm dhe konsiderohet si një dokumentet themelor për planifikimin strategjik dhe buxhetor të sistemit.

**Objektivi 1** **Mbajtja e të burgosurve në kushte të përshtatshme sigurie dhe strehimi**

***Indikatori 1: Mbipopullimi në burgje dhe paraburgime:*** Gjatë vitit 2012, janë trajtuar mesatarisht rreth 4850 të burgosur në të gjitha IEVP, nga 4750 të trajtuar në 2011 ose 2.05% më shumë. Kapaciteti i institucioneve deri më datë 02.10.2012 ka qenë 4417. Me hapjen e paraburgimit të ri në Elbasan më 03 tetor 2012, kapaciteti i IEVP u rrit me 120 vende dhe shkoi në 4537, ose pësoi një rritje me 2.7%. Mbipopullimi ka varjuar nga 433 -540 të burgosur deri në muajin shtator 2012, ose 9.8%-12% për kapacitetin 4417. Pas vënies në funksion të IEVP Elbasan, mbipopullimi shkoi 420 ose 9.1% për kapacitet 4537.

**Fig. 1 Tabelë krahasuese 2011/2012 e nivelit të mbipopullimit në IEVP**

|  |  |  |  |  |
| --- | --- | --- | --- | --- |
| **Viti** | **Kapaciteti** | **Burgosur të trajtuar** | **Mbipopullimi** | **Përqindja** |
| **2011** | 4417 | 4750 | 340 | **7.7%** |
| **Janar- Shtator 2012** | 4417 | 4850 | 433 | **9.8%** |
| **Shtator 2012** | 4417 | 4950 | 533 | **12%** |
| **Tetor 2012** | 4537 | 4950 | 420 | **9.1%** |
| **Nëntor 2012(amnisti)** | 4537 | 4610 | 73 | **1.6%** |

Miratimi i ligjit nr. 107 datë 08/11/2012 “Për dhënie amnistie”, ku 512 persona me liri të kufizuar u përjashtuan nga ndjekja penale, vuajtja tërësisht ose pjesërisht e dënimit, ndikuan ndjeshëm në uljen e mbipopullimit në burgje, i cili shkoi në 73 persona mbi kapacitet, ose e shprehur në përqindje 1.6%. Sipas të dhënave gjatë vitit 2012, janë trajtuar një numër më i madh të burgosurish në krahasim me vitin 2011. Mbipopullimi deri në muajin nëntor 2012, ka qenë 2.22% më i lartë në krahasim me vitin 2011. Me realizimin e objektivit të vënies në funksion të IEVP Elbasan dhe zbatimit të ligjit për amnistinë, mbipopullimi shkoi drejt eliminimit ose ulur me 6.36% në raport me vitin 2011.

***Indikatori 2: Shërbimi shëndetësor ndaj të dënuarve dhe paraburgosurve:*** Çdo mjek realizon 176 orë punë në muaj. Kjo do të thotë, që të dënuarve dhe paraburgosurve u ofrohet 10.9 orë në muaj shërbim shëndetësor. Krahasuar me vitin 2012, vihet re buxhet më i ulët për shërbimin shëndetësor. Bazuar në VKM nr. 337 datë 06/04/2011, Ministria e Drejtësisë dhe Ministria e Shëndetësisë gjatë muajit maj 2012 kanë firmosur udhëzimin e përbashkët “Për mbulimin e të dënuarve me burgim dhe të paraburgosurve në skemën e sigurimeve shëndetësore, të detyrueshëm”. Në kuptim të ligjit nr. 7870 datë 13.10.1994 “Për sigurimet shëndetësore në Republikën e Shqipërisë”, kontributi në fondin e sigurimeve shëndetësore për personat me liri të kufizuar, paguhet nga shteti, në përputhje të nenit 34 të ligjit të sipërpërmendur, duke ulur në këtë mënyrë shpenzimet buxhetore të sistemit të burgjeve, sa i takon furnizimit me medikamente.

Drejtoria e Përgjithshme e Burgjeve në bashkëpunim me Institutin e Sigurimeve të Kujdesit Shëndetësor, bazuar në udhëzimin e dy ministrive, realizuan për herë të parë në Sistemin e Burgjeve pajisjen me librezë shëndetësore personat e dënuar që janë të diagnostifikuar me Sklerozë Multiple. Me shkresë nr 1667/1 datë 06/07/2012 Instituti i Sigurimeve të Kujdesit Shëndetësor, informon Drejtorinë e Përgjithshme e Burgjeve se: Mjekët e shërbimit të neurologjisë në QSUT, të cilët kanë kontratë me ISKSH, do të vizitojnë personat që kanë diagnozën “*Skleroze multiple’’*, për lëshimin e recetës me rimbursim për medikamentin *betainterferon* dhe do të merret në farmacinë e QSUT “Nënë Tereza’’. Është hartuar me ISKSH draft kontrata dy palëshe e cila konfirmon bazat e veprimtarisë së infrastrukturës dokumentare dhe zbatimit të skemës së sigurimeve shëndetësore në gjithë sistemin e burgjeve.

***Indikatori 3: Raporti të burgosur 1 polic:*** Ka përmirësim të indikatorit të burgosur/polic. Duke ju referuar këtij indikatori, për periudhën janar-shtator 2012 rezulton **1.67** dhe pas hapjes së IEVP Elbasan dhe zbatimit të Ligjit për amnistinë raporti i burgosur polic shkon në **1.56**, për numër të burgosurish të trajtuar. Në krahasim me vitin 2011 raporti të burgosur/polic ka pësuar ndryshim dhe është ulur si koifiçent pasi, numri i punonjësve të Policisë së Burgjeve ndryshoi nga 2944 punonjës sigurie për vitin 2011, në 2950 punonjës sigurie, për shkak të hapjes dhe vënies në efiçensë të IEVP Elbasan, por dhe të zbatimit të ligjit për amnistinë i cili ndikoi në uljen e numrit të dënuarve të trajtuar.

***Indikatori 4: Numri i arratisjeve nga IEVP:*** Gjatë 2012 nuk ka pasur të arratisur nga sistemi i burgjeve. Tentativa për arratisje janë shënuar 2 raste, kundrejt 8 rasteve në vitin 2011.

***Indikatori 5: Përqindja e sipërfaqeve të IEVP të monitoruara më sisteme kamerizimi bashkëkohore:*** Sipërfaqja e survejimit të territorit të IEVP me kamera ka pësuar një rritje të lehtë prej **2%** krahasuar me vitin 2011, pra nga **78%** ka shkuar në **80%** në vitin 2012. Është realizuar shërbimi për sistemin e kamerave në të gjitha IEVP. Në paraburgimin e Vlorës është instaluar një sistem i ri prej 42 kamerash. Sisteme kamerizimi janë instaluar në IEVP Sarandë, Kukës, Tropojë. Është ndjekur kontrata për paraburgimin e Elbasanit, ku është ndryshuar projekti i sistemit te kamerizimit dhe është përshtatur me kërkesat aktuale që kanë institucionet. Në të njëjtën kohë, është kryer trajnimi i stafit të këtij institucioni, si dhe janë vënë efiçensë të plotë të gjithë sistemeve të IEVP Elbasan si telefoni e brendshme, skaner, metal detektor, antenë televizive universale, sistem fonie qeli – oficer informacioni etj. Situata e sipërfaqes së territorit të survejuar çdo kohë me kamera, gjatë vitit 2012 paraqitet si më poshtë, në varësi të mbulimit të sipërfaqes ku kryhet aktiviteti ditor, përjashto tualetet dhe qelitë.

**Fig. 2 Përqindja e sipërfaqeve të monitoruara me sisteme kamerizimi sipas IEVP në 2012**

|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Peqin | Lezhë | Burrel | Krujë | Rrogozhinë | Lushnjë | Tepelenë | Ali Demi | Spiali i Burgut | Jordan MIsja | Mine Peza | Vlora | Kavaja | Korçë | Fushë Krujë | Durrës | Berat | Sarandë | Elbasan | Kukës | Tropojë | Vaqarr |
|
| 85 | 78 | 62 | 62 | 63 | 78 | 80 | 75 | 65 | 80 | 90 | 80 | 70 | 90 | 90 | 90 | 90 | 98 | 100 | 70 | 70 | 80 |

**Objektivi 2 Trajtimi human i të dënuarve dhe paraburgosurve**

***Indikatori 1: Norma ushqimore e të dënuarve dhe paraburgosurve, e ndarë sipas kategorive të burgosurve:*** Të dënuarve u sigurohet ushqim i shëndetshëm dhe i mjaftueshëm, i përshtatshëm për moshën, gjendjen shëndetësore, punën, klimën dhe stinën nga institucionet e IEVP-ve. Ushqimi sigurohet për tri vaktet. Llojshmëria e ushqimit përcaktohet në tabela të miratuara nga Drejtoria e Përgjithshme e Burgjeve. Norma e ushqimit është në përputhje me urdhrin e përbashkët të Ministrit të Drejtësisë nr. 104/5 datë 19.07.2006 dhe Ministrit të Shëndetësisë dhe Ministrit të Shëndetësisë, nr. 205/3 datë 27.07.2006 sipas kategorive; **2.615 k/kal** për të dënuar të papunësuar dhe të mitur; **3.033 k/kal** për të dënuar të punësuar; **3.345 k/kal** për të dënuar të sëmurë. Respektimi i tyre verifikohet nga shërbimi shëndetësor i IEVP, Komisioni i Pritjes se Mallit dhe stafi i kuzhinës.

***Indikatori 2: Numri i të burgosurve të punësuar brenda sistemit të burgjeve:*** Organikat e miratuara, parashikojnë një numër prej 617 personash të punësuar në sistem: të paraburgosur 165 dhe të dënuar 449. Krahasuar me vitin 2011, organika është rritur me 11 vende, për shkak të vënies në funksionim të IEVP Elbasan. Për vitin 2011, numri real i të burgosurve të punësuar ka qenë 606: të paraburgosur 154, dhe të dënuar 449. Për vitin 2012 numri i të dënuarve/të paraburgosurve të punësuar në sistem janë 554 persona: 460 të dënuar dhe 94 të paraburgosur.

**Fig. 3 Numri i të burgosurve të punësuar gjatë 2012 krahasuar me vitin 2011**

Në zbatim të Memorandumit të Bashkëpunimit midis Ministrisë së Drejtësisë dhe Ministrisë së Punës, Çështjeve Sociale dhe Shanseve të Barabarta, Drejtoria e Përgjithshme e Burgjeve dhe institucionet në varësi kanë bashkëpunuar me Drejtoritë Rajonale të Formimit Profesional Publik për zhvillimin e procesit të formimit profesional në IEVP. Në zbatim të kësaj marrëveshje, procesi i formimit profesional është zhvilluar normalisht mbështetur në kërkesat e të burgosurve, hapësirat e lira fizike dhe bazën materiale që disponojnë disa nga institucionet, si dhe llojet e kurseve profesionale që ofrohen nga drejtoritë rajonale. Ky proces është zhvilluar normalisht në IEVP Ali Demi, Mine Peza, Vaqarr, Fushë-Krujë, Durrës, Kavajë, Rrogozhinë, Tepelenë, Berat, Vlorë dhe Burrel. Si rezultat, për periudhën janar- dhjetor 2012 kurset profesionale të ofruara janë frekuentuar nga 409 të dënuar.

***Indikatori 3: Organizimi i aktiviteteve social-edukuese, kulturore-sportive:*** Numri i të burgosurve që kanë ndjekur çdo muaj aktivitetet kulturore në institucione ka qenë rreth **2039** persona. Mesatarisht në muaj janë organizuar **80** aktivitete kulturore, kjo duke marrë shkas edhe nga festimet për 100-vjetorin e Pavarësisë. Krahasuar me të njëjtën periudhë janar-dhjetor 2011, numri i aktiviteteve kulturore të zhvilluara ka qenë mesatarisht **57** aktivitete. Në të gjitha IEVP janë zhvilluar në bashkëpunim me organizatat jo fitimprurëse **147** aktivitete me karakter kulturor e fetar. Mesatarisht në muaj janë zhvilluar **932** aktivitete sportive, si: lojëra tavoline, palestër apo lojëra në ambiente të hapura. Numri i pjesëmarrësve në aktivitete sportive në muaj ka qenë **2.039** të dënuar/paraburgosur.

***Indikatori 4: Koha e këshillimit dhe terapi:*** Duke iu referuar të dhënave statistikore të tre viteve të fundit, koha e këshillimit dhe terapisë është rritur nga **1.6 orë në muaj** për çdo të burgosur në 2007, në **2 orë në muaj në 2008** dhe **2.5 orë në muaj në 2009** dhe 2010. Gjatë vitit 2011 koha e këshillimit është rritur **në 2.7 orë në muaj**, e cila është po në të njëjtin nivel gjatë 2012. Si rezultat, nuk është kryer asnjë vetëvrasje nga të dënuarit dhe janë minimizuar rastet e tentativave për vetëvrasje, ku në total për 2012 janë regjistruar 8 të tilla. Është ndjekur dhe monitoruar implementimi i Planit të Vuajtjes së Dënimit dhe është trajnuar stafi i ri social në burgje për zbatimin e këtij formati, i cili shërben si orientim i të gjithë punës rehabilituese, që do të kryhet me të burgosurin gjatë periudhës së vuajtjes së dënimit. Zbatohen Planet e Dënimit për të burgosurit dhe Programet e Individualizuara për këto kategori:

* Të burgosur me probleme të shëndetit mendor ku janë trajtuar mesatarisht 240 persona në muaj.
* Të burgosur me varësi (fizike dhe psikologjike) nga substancat narkotike ku janë trajtuar mesatarisht 141 persona në muaj.

Gjatë vitit 2012, janë zbatuar modulet e programeve të trajtimit individual, për kategori të ndryshme personash me liri të kufizuar. Temat kryesore të programit përfshinin: a) mendimi pro social (të rinjtë); b) dhuna gjinore; c) heroina, kokaina dhe drogat sintetike; d) parandalimi i vetëvrasjeve; e) personat me aftësi të kufizuar; f) të rinjtë 18-21 vjeçar (Modul respekti); g) trajnim për reduktimin e agresivitetit (ART), menaxhimi i zemërimit, abuzimi me alkoolin; h) disa programe para lirimit, etj. Qëllimi kryesor i zbatimit të këtyre programeve individuale është këshillimi dhe ofrimi i terapisë nga ana e specialistëve të kujdesit social në lehtësimin e gjendjes psikologjike dhe emocional të dënuarve. Janë trajtuar çdo muaj me programin ART dhe Menaxhimi i zemërimit të mitur, ku janë trajtuar mesatarisht 135 persona në muaj; 18-21 vjeç, ku janë trajtuar mesatarisht 296 persona në muaj. Janë trajtuar me programe rehabilituese mesatarisht 90 të dënuara dhe të paraburgosura në muaj për kategorinë gra. Janë trajtuar me programin për parandalimin e vetëvrasjes në total 49 të burgosur gjatë periudhës janar-dhjetor 2012.

***Indikatori 5: Raste të konstatuara të ushtrimit të dhunës nga stafi te të dënuarit:*** Gjatë 2012, nuk janë regjistruar raste të ushtrimit të dhunës në IEVP. Avokati i Popullit ka denoncuar në datën 26 prill 2012, nëpërmjet medias, rastin e dy të paraburgosurve që pretendojnë për ushtrim dhune nga ana e punonjësve të policisë së IEVP Jordan Misja. Rasti i pretenduar është dërguar për kallëzim penal nga Institucioni i Avokatit të Popullit në Prokurorinë e Tiranës. Ndërkohë, Drejtoria e Përgjithshme mori masa të menjëhershme për pezullimin nga detyra të 5 punonjësve të policisë së burgjeve të IEVP Jordan Misja, deri në përfundimin e hetimeve. Me shkresën nr. 2767 datë 04.07.2012 të Prokurorisë së Rrethit Tiranë, është bërë njoftimi për pushimin e çështjes për mungesë provash, duke hedhur poshtë akuzat për veprën penale të torturës ndaj të paraburgosurve në IEVP Jordan Misja dhe pretendimet e ngritura nga Avokati i Popullit

**Objektivi 3 Drejtimi në efiçensë dhe efektivitet i aktivitetit të përgjithshëm në burgje dhe paraburgime**

***Indikatori 1:* Trajnimi i gjithanshëm të gjithë stafit civil dhe policor të burgjeve në çështjet e të drejtave të njeriut dhe nxitja dhe respektimi i të drejtave për sa i përket trajtimit të paraburgosurve dhe dënuarve:** Gjatë vitit 2012 janë trajnuar **1436** punonjës të gjitha shërbimeve dhe janë kryer **296** ditë trajnim. Në krahasim me vitin 2011, ka një rritje të numrit të trajnuarve prej **412** persona, ose **40%** më shumë. Trajnimet janë kryer në bashkëpunim me Komitetin Shqiptar të Helsinkit dhe ekspertë holandez. Në bashkëpunim me Universitetin e Tiranës, Fakultetin e Shkencave Sociale, janë kryer trajnime për parandalimin e diskriminimit në trajtimin e të burgosurve, si dhe tema të tjera për aftësitë komunikuese, menaxhimin e konflikteve, konsumimin profesional etj. Qendra Shqiptare e Parandalimit të Traumës dhe Torturës ka zhvilluar dy sesione trajnimi të stafit policor mbi Kodin e Etikës së Komunikimit, dokumentimin e rasteve të ushtrimit të dhunës dhe njohje me rregullat e përcaktuara në Protokollin e Stambollit

Mbështetur nga organizata Save the Children, ka realizuar trajnimin e të gjithë stafit që punon me të mitur, në një trajnim 6 ditor, ku kanë marrë pjesë 36 punonjës të gjitha shërbimeve që punojnë me të mitur nga 5 Institucione, Kavajë, Jordan Misja, Vlorë, Lezhë, Korçë. Në bashkëpunim me organizatën partnere Save the Children është hartuar Manuali i Trajnimit për profesionistët që punojnë me fëmijët në sistemin penitenciar. Një vëmendje e veçantë në këtë manual trajnimi i është kushtuar dhe Instrumenteve Ndërkombëtare të lidhura me Administrimin e Drejtësisë për të Mitur dhe më konkretisht njohje e stafeve mbi trajtimin e të miturve bazuar në “Rregullat Evropiane për trajtimin e të miturve”.

**Fig. 4 Numri total i punonjësve të trajnuar në sistem 2009-2012**